પાણી વધે ત્યારે દરવાજા ખોલીને તેને વહેતું કરવામાં આવે છે. ત્યારે સંત સરોવરમાંથી વહેતાં પાણીમાં નહાવા માટે હજારોની સંખ્યામાં લોકો આવી રહયા છે. હાલમાં વેકેશનનો સમય હોવાથી અમદાવાદથી પણ પરિવારો આ પાણીમાં છબછબીયાં કરવા માટે આવતાં હોય છે પરંતુ દરવાજા પાસે જ પડેલા ઉંડા ખાડાઓમાં ડુબી જવાથી મોતની ઘટનાઓ વધી રહી છે. બે દિવસ અગાઉ વિરમગામથી માતા સાથે સંત સરોવરમાં નહાવા માટે આવેલી છ વર્ષની બાળકીનું ડુબી જતાં મોત નીપજયું હતું તો ગઈકાલે સાંજે પણ અમદાવાદના બે યુવાનોના ડુબી જવાના કારણે મોત નીપજયા હતા. અગાઉ પણ ડુબવાના કારણે મોતની ઘટનાઓ બની હતી. આ વિસ્તારમાં પાણી પુરવઠા વિભાગ દ્વારા પ્રતિબંધના બોર્ડ લગાડવામાં આવ્યા છે પરંતુ આ સહેલાણીઓ બોર્ડને અવગણી રહયા છે અને અહીં નહાવાના કારણે મોતને ભેટી રહયા છે. આ ઘટનાઓના કારણે જિલ્લા તંત્રએ પણ ગંભીર નોંધ લીધી છે અને આગામી સમયમાં સંત સરોવરમાં નહાવા ઉપર પ્રતિબંધ ફરમાવતું જાહેરનામું બહાર પાડવાની તજવીજ શરૃ કરવામાં આવી છે. હાલ પુરતો આ સ્થળે પોલીસ પોઈન્ટ પણ ગોઠવી દેવામાં આવ્યો છે. આજે સવારના સમયે પણ ફાયર બ્રિગેડ દ્વારા ઓચિંતી આ સ્થળની મુલાકાત લેવામાં આવી હતી. જેમાં મોટી સંખ્યામાં મુલાકાતીઓ નાહી રહયા હતા જેથી પોલીસ કંટ્રોલ રૃમને જાણ કરવામાં આવતાં આ મુલાકાતીઓને ત્યાંથી રવાના કરી દેવામાં આવ્યા હતા.